text: Varde kørte sig i superfinalen
  27 august 2015 kl. 05.34
  Vardes bedste speedwaykørere er i årets superfinale efter udesejr i Grindsted onsdag aften.
  Med udesejren i Grindsted har Varde sikret sig mindst den fjerdeplads i speedwayligaen, som giver adgang til superfinalen og dermed kampen om det danske mesterskab.
  Varde har kæmpet om den eftertragtede fjerdeplads med Holstebro, og onsdag aften kom afgørelsen.
  - Resultaterne flaskede sig for os, idet Holstebro tabte deres match til Slangerup. Holstebro var oven i købet bedre indbyrdes, så vi havde haft kniven for struben i morgen mod Esbjerg, hvis Holstebro ikke havde tabt, fortæller presseansvarlig i Varde Elitesport, Thomas Valsted, til TV SYD.
  Nu handler fredagens match mellem Varde og Esbjerg om, hvor mange point klubberne skal have med over i superfinalen.
  I aftes var der fuld program i speedwayligaen. Esbjerg tabte ude til Munkebo, mens Holsted tabte hjemme til Fjelsted.
  